Այդուհանդերձ, կարծում եմ, որ քաղաքական ոլորտում ավելի մեծ փոփոխություններ են սպասվում, որովհետև Հայաստանը մեծ պարտավորություններ է ստանձնել ժողովրդավարության և մարդու իրավունքների ոլորտներում: Իսկ Եվրամիությունը պարտավորվել է աջակցել այդ բարեփոխումներին: Խոսքը զուտ սոցիալական տարբեր խմբերի իրավունքները պաշտպանելու մասին չէ, այլ շատ կոնկրետ խնդիրների մասին, որ պետք է բարենպաստ միջավայր ստեղծվի ներդրումների համար, պետք է լինի արդար տնտեսական շուկան, ավելի լավ պայմաններ ստեղծվեն օտարերկրյա ներդրողների համար, որպեսզի նրանք կարողանան գալ Հայաստան և զգալ, որ ունեն հնարավորություն բիզնես անելու: Ի վերջո, խոսքը կոռուպցիայի դեմ պայքարի մասին է, և դա վերաբերում է ոչ միայն իշխանության բարձր շրջանակներին, այլև ստորին շերտերում տարածված կոռուպցիային, որը խնդիրներ է ստեղծում բիզնեսի համար: Գերկարևոր խնդիր է արդարադատության համակարգի բարեփոխումը: Այն չափազանց կարևոր է արդարադատության համակարգը արդար և թափանցիկ դարձնելու առումով: Սա է սպասվող մեծ փոփոխությունը: Եվ այս բարեփոխումների շնորհիվ ստեղծված մթնոլորտը կարտացոլվի նաև մյուս ոլորտներում: Բարելավված միջավայրի շնորհիվ կարող են լուծվել շատ խնդիրներ: Ուստի ես հույս ունեմ, որ այս համաձայնագիրը կդառնա Հայաստանի ու Եվրամիության համագործակցության նոր դարաշրջանի, նոր փուլի սկիզբը, երբ, եկեք ավելի կոնկրետ խոսենք, կլինի ավելի շատ փող և ավելի մեծ հնարավորություններ՝ ներարկելու այդ փողը ճիշտ ուղղություններով, և հետևաբար բարեփոխումներն էլ ավելի մեծ տեմպերով կիրականացվեն: Եվ եթե սա համադրենք Հայաստանի քաղաքացիների՝ արևմտյան արժեքներին հետևելու պատրաստակամության, նրանց կրթության, մտավոր կարողությունների և վճռականության հետ, ապա կարծում եմ, որ սա կարող է շատ կարևոր քայլ լինել դեպի Հայաստանի լուսավոր ապագան: